ΑΡΙΘΜΟΣ 8

**ΑΝΩΤΑΤΟ ΣΥΜΒΟΥΛΙΟ ΕΠΙΛΟΓΗΣ ΠΡΟΣΩΠΙΚΟΥ**

**ΕΛΑΣΣΩΝ ΟΛΟΜΕΛΕΙΑ**

**1ο ΤΜΗΜΑ ΔΙΑΚΟΠΩΝ**

Συγκροτήθηκε από τα μέλη του ΑΣΕΠ που υπηρετούν στο 1ο Τμήμα Διακοπών, Διονύσιο Λασκαράτο, Προεδρεύοντα, Αντιπρόεδρο, Ηλία Νικολόπουλο Αντιπρόεδρο, Αθανάσιο Παπαϊωάννου Αντιπρόεδρο, και τις Συμβούλους Δημητρούλα Μαυρομμάτη, Μαρία Θεοδωράκη–Ρεντούμη, Ευαγγελία Βλάχου και Βασιλική Ρέπα η οποία συμμετείχε στη συνεδρίαση μέσω τηλεδιάσκεψης, κωλυομένου του Συμβούλου Απόστολου Παπατόλια.

Συνήλθε σε συνεδρίαση στο κατάστημα του Α.Σ.Ε.Π. στις 16 Ιουλίου 2020, κατά την οποία χρέη Γραμματέως εξετέλεσε η Λαμπρινή Φώτη, υπάλληλος του Α.Σ.Ε.Π., με βαθμό Α΄.

Αντικείμενο της συνεδριάσεως ήταν η επίλυση του «θέματος» που απασχόλησε το ….. Τμήμα του ΑΣΕΠ., κατόπιν της διαφωνίας που ανέκυψε μεταξύ των μελών του, όπως διατυπώθηκε στο από ….. έγγραφο τ…. Προέδρου του …. Τμήματος και εισάγεται στην Ελάσσονα Ολομέλεια κατ’ ανάλογη εφαρμογή του άρθρου 17 παρ. 3 περ. στ’ του Κανονισμού Λειτουργίας Α.Σ.Ε.Π. (Φ.Ε.Κ. Β’ 997/18-7-2003)

Ο Πρόεδρος της Ελάσσονος Ολομέλειας που είχε οριστεί Εισηγητής εξέθεσε τα ακόλουθα :

Στην παρ. 4 του άρθρου 23 του Kανονισμού Λειτουργίας του Ανώτατου Συμβουλίου Επιλογής Προσωπικού (Α.Σ.Ε.Π.) ορίζεται ότι: «Το Τμήμα, αν η απόφασή του δεν είναι ομόφωνη, υποχρεούται να παραπέμψει την υπόθεση στην Ελάσσονα Ολομέλεια» και στη παρ. 6 του ίδιου άρθρου ότι: «Για κάθε συνεδρίαση συντάσσεται από τον οικείο γραμματέα πρακτικό, στο οποίο καταχωρίζονται τα θέματα που συζητήθηκαν, οι αποφάσεις που λήφθηκαν, καθώς και η γνώμη των μελών που τυχόν μειοψήφησαν. Τα πρακτικά των συνεδριάσεων υπογράφονται από τον Προεδρεύοντα και το Γραμματέα και τηρούνται στο ΑΣΕΠ σε πρωτότυπο». Εξ άλλου στον Κώδικα Διοικητικής Διαδικασίας (ν.2690/1999) ορίζεται στην παρ.7 του άρθρου 15 ότι: «Το πρακτικό συντάσσεται από το γραμματέα και επικυρώνεται από τον Πρόεδρο» και στην επόμενη παράγραφο του άρθρου αυτού ότι: «Η υπογραφή του Προέδρου ή του αναπληρωτή του αρκεί για τη νόμιμη υπόσταση κάθε πράξης του συνολικού οργάνου».

Από τις διατάξεις του Κανονισμού Λειτουργίας του ΑΣΕΠ προκύπτει ότι το Τμήμα στην περίπτωση που η απόφασή του δεν είναι ομόφωνη έχει υποχρέωση να παραπέμψει την υπόθεση για την επίλυση της διαφωνίας που προέκυψε στην Ελάσσονα Ολομέλεια, παραπομπή η οποία πρέπει να προβλέπεται-διατάσσεται ρητά από το Τμήμα, το οποίο ακολούθως αναμένει την επίλυση της διαφοράς προκειμένου να εκδώσει την οριστική απόφασή του. Αυτονόητο είναι ότι η διαφωνία που ανακύπτει πρέπει να επηρεάζει στην ουσία το εξεταζόμενο ζήτημα, χωρίς αυτή να επεκτείνεται με συνέπειες σε θέμα που κρίθηκε ομόφωνα οριστικά, πλην όμως το Τμήμα, ως εκ περισσού, ερεύνησε προϋπόθεση-προσόν υποψήφιου για το οποίο ανέκυψε διαφωνία, δεδομένου ότι καμία διάταξη δεν προβλέπει τη δυνατότητα γνωμοδότησης της Ελάσσονος Ολομέλειας, ούτε ανήκει στην αρμοδιότητά της η εξέταση θέματος που ανάγεται πιθανώς σε αμφιβολία για την ερμηνεία συγκεκριμένης διάταξης.

Ακολούθως ο Εισηγητής-Αντιπρόεδρος ανακοίνωσε στα μέλη το από ….. έγγραφο τ…. Προέδρου του …. Τμήματος που απευθύνεται στον Πρόεδρο της Ελάσσονος Ολομέλειας και έχει ως εξής:

«*Σας ενημερώνω ότι με**την αρ.* ***…….*** *απόφαση του* ***….. Τμήματος*** *το Τμήμα, σύμφωνα με τα διαλαμβανόμενα σ’ αυτήν, διέγραψε* ***ομόφωνα*** *τ… ……. από τους πίνακες κατάταξης των οικείων θέσεων, επειδή δεν προσκόμισε βεβαίωση ασφαλιστικού φορέα προς απόδειξη του απαραίτητου πρόσθετου προσόντος ….,* ***και κατά πλειοψηφία*** *έκρινε ότι δεν ασκεί επίδραση, στη συγκεκριμένη περίπτωση, η μη προσκόμιση από τον υποψήφιο μίας τουλάχιστον σχετικής σύμβασης ή δελτίων παροχής υπηρεσιών, που να καλύπτουν ενδεικτικώς τη χρονική διάρκεια και το είδος της επικαλούμενης εμπειρίας για τους σ’ αυτήν αναφερόμενους λόγους.*

*Ωστόσο δεδομένου για το δεύτερο ως άνω θέμα υπήρξε* ***μειοψηφία*** *τ…. εισηγητού Συμβούλου …….., σας αποστέλλω την ως άνω απόφαση προκειμένου να εξεταστεί* ***εάν είναι αναγκαίο*** *να παραπεμφθεί το ως άνω θέμα στην Ελάσσονα Ολομέλεια του ΑΣΕΠ.*

*Σημειώνεται ότι η ως άνω απόφαση δεν έχει θεωρηθεί από τ… ως άνω Σύμβουλο, …. οποί… απέστειλε δύο άλλα σχέδια, τα οποία σας έχουν κοινοποιηθεί με ηλεκτρονικά μηνύματα τ… ίδι…. Σύμφωνα με το τελευταίο ηλεκτρονικό μήνυμα …. ως άνω Σύμβουλος κρατεί στον φάκελο της υπόθεσης αναμένοντας την απόφασης της Ελάσσονος ή Μείζονος Ολομέλειας του ΑΣΕΠ.*

*Συνημμένο: Η υπ’ αριθμ…… Απόφαση του … Τμήματος».*

Στη συνέχεια ο Εισηγητής-Αντιπρόεδρος εξέθεσε τα κατωτέρω επισημαίνοντας ότι η διαφωνία εισάγεται προς συζήτηση μετά το ως άνω έγγραφο του Προέδρου του … Τμήματος:

Στην προκειμένη περίπτωση το …. Τμήμα του ΑΣΕΠ με την ….. απόφασή του προέβη στην εξέταση του αιτήματος τ…. ….. περί αναπλήρωσης τ… διατεθ…. υποψ…… ….. για την πλήρωση θέσης της κατηγορίας …. του κλάδου – ειδικότητας ….. στο πλαίσιο της Προκήρυξης …… λόγω μη αποδοχής του διορισμού τ….

Επόμεν… υποψήφι…. του γενικού πίνακα κατάταξης με εμπειρία ήταν … …. … οποί… δεν ήταν σε επιλέξιμη σειρά κατά το στάδιο ελέγχου των αιτήσεων για την έκδοση των προσωρινών και οριστικών αποτελεσμάτων και το Τμήμα προέβη σε αυτεπάγγελτο έλεγχο των δικαιολογητικών τ…..

Η προκήρυξη για την απόδειξη της εμπειρίας για την κατάληψη της ως άνω θέσης και για τη διάρκεια αυτής προκειμένου για ελεύθερους επαγγελματίες προέβλεπε: α) Βεβαίωση του οικείου ασφαλιστικού φορέα, στην οποία να αναγράφεται η χρονική διάρκεια της ασφάλισης και β) μια τουλάχιστον σχετική σύμβαση ή δελτία παροχής υπηρεσιών (Δ.Π.Υ.) που να καλύπτουν ενδεικτικώς τη χρονική διάρκεια και το είδος της εμπειρίας.

…. ανωτέρω υποψήφι… για την απόδειξη της ως άνω β΄ προϋπόθεσης απόδειξης της εμπειρίας (με μια σχετική σύμβαση ή Δ.Π.Υ.) προσκόμισε δύο βεβαιώσεις εκ των οποίων την πρώτη με εργοδότη το Δήμο …….., ως υπάλληλος με ασφαλιστικό φορέα τον ΟΑΕΕ-ΤΕΒΕ και τη δεύτερη με εργοδότη το Υπουργείο ……. και με αντικείμενο αμφότερες σχετικά με την από την προκήρυξη αιτούμενη εμπειρία και τη διάρκεια αυτής. Αντίθετα για την απόδειξη της α΄ ως άνω προϋπόθεσης δεν προσκόμισε τη βεβαίωση του ασφαλιστικού φορέα ήτοι του ΟΑΕΕ-ΤΕΒΕ, που επικαλείτο στην αίτηση συμμετοχής τ….. για τη χρονική διάρκεια της ασφάλειάς τ…., η οποία διανύθηκε ως ελεύθερος επαγγελματίας.

Η ως άνω έλλειψη διαπιστώθηκε από όλα τα μέλη του Τμήματος που έκριναν ότι ….. υποψήφι…. δεν αποδεικνύει το απαραίτητο πρόσθετο προσόν και αποφάσισε ομόφωνα ότι πρέπει να διαγραφεί από τον πίνακα κατάταξης της συγκεκριμένης θέσης, να εγγραφεί στον πίνακα απορριπτέων και να ελεγχθεί ο/η επόμενος/η στη σειρά κατάταξης υποψήφιος/α του οικείου πίνακα.

Πράγματι το Τμήμα έλεγξε τ… επόμεν… υποψ…… του γενικού πίνακα κατάταξης με εμπειρία, …… και από τον έλεγχο αυτό προέκυψε ότι διαθέτει τα από το νόμο και την προκήρυξη απαιτούμενα προσόντα και διέθεσε ομόφωνα για την εν λόγω θέση τ… υποψ….. αυτ….

Περαιτέρω στην ίδια απόφαση αναφορικά με την παράλειψη της προσκόμισης μιας τουλάχιστον σύμβασης ή Δ.Π.Υ. για την απόδειξη της χρονικής διάρκειας και του είδους της εμπειρίας τ... διαγραφ…. υποψ……, η πλειοψηφία του Τμήματος, καίτοι θεώρησε ότι παρέλκει η εξέταση της προϋπόθεσης αυτής, έκρινε ότι εάν η ανωτέρω έλλειψη ήταν η μόνη, αυτή δεν θα μπορούσε να οδηγήσει στην κρίση ότι η απόδειξη της επικαλούμενης εμπειρίας δεν είναι η προσήκουσα με συνέπεια τη διαγραφή τ… υποψ…… από τον οικείο πίνακα κατάταξης, καθώς καλύπτεται η απαίτηση της προκήρυξης για την απόδειξη της εμπειρίας, σύμφωνα με τις διατάξεις του άρθρου 26 παρ. 6 του Π.Δ. 50/2001 όπως ειδικότερα αναφέρεται σε αυτήν.

Αντίθετα η μειοψηφία είχε την άποψη ότι ο τρόπος απόδειξης της εμπειρίας με την προσκόμιση σχετικής σύμβασης ή Δ.Π.Υ. είναι δεσμευτικός, ως οριζόμενος ρητά από την προκήρυξη δημιουργούσα δέσμια αρμοδιότητα για το ΑΣΕΠ και δεν χωρεί εναλλακτικός τρόπος απόδειξης, όπως πάγια δέχεται και η αναφερόμενη στη σκέψη αυτή της απόφασης νομολογία.

Με βάση τα ως άνω εκτεθέντα πραγματικά γεγονότα έχω τη γνώμη ότι δεν υφίσταται διαφωνία προς επίλυση, καθόσον σύμφωνα με τις αναφερόμενες στην αρχή διατάξεις δεν υφίσταται διαφωνία των μελών του Τμήματος που επηρεάζει το κριθέν αποτέλεσμα, αφού στο διατακτικό της απόφασης δεν διατυπώνεται διαφωνία ούτε άλλωστε παραπέμπεται ζήτημα προς επίλυση στην Ελάσσονα Ολομέλεια.

Απλώς μετά την ομόφωνη διαγραφή τ…. ……, αναγράφεται ότι το Τμήμα κατά πλειοψηφία κρίνει ότι δεν ασκεί επίδραση, στη συγκεκριμένη περίπτωση, η μη προσκόμιση από τ… υποψήφι… μιας τουλάχιστον σχετικής σύμβασης ή δελτίων παροχής υπηρεσιών, που να καλύπτουν τη χρονική διάρκεια και το είδος της επικαλούμενης εμπειρίας. (΄Αποψη με την οποία διαφώνησε ένα μέλος, όπως αναγράφεται στο σκεπτικό της απόφασης).

Κατόπιν των ανωτέρω το αίτημα να παραπεμφθεί η υπόθεση στην Ελάσσονα Ολομέλεια με το από …… έγγραφο του Προέδρου του …. Τμήματος του ΑΣΕΠ για την εξέταση του ως άνω θέματος, για το οποίο διατυπώθηκε διαφωνία που δεν μεταβάλει το αποτέλεσμα της απόφασης που ομόφωνα κρίθηκε, έχω τη γνώμη ότι πρέπει να απορριφθεί ως απαράδεκτο.

Στη συνέχεια έλαβαν το λόγο τα λοιπά μέλη της Ελάσσονος Ολομέλειας, ειδικότερα η Δημητρούλα Μαυρομμάτη κατέθεσε την ακόλουθη άποψη:

Τα όργανα λειτουργίας του ΑΣΕΠ, όπως ορίζονται στο άρθρο15 του οικείου Κανονισμού τους διέπονται κατά την άσκηση των καθηκόντων τους και από τις διατάξεις του Κώδικα Διοικητικής Διαδικασίας (Ν. 2690/1999), μεταξύ των οποίων και το άρθρο 15 που ρυθμίζει θέματα σχετικά με την πλειοψηφία που απαιτείται για τη λήψη απόφασης (15 παρ. 1-2), την ψηφοφορία (15 παρ. 3) και την σύνταξη και υπογραφή του σχετικού πρακτικού συνεδρίασης και απόφασης του συλλογικού οργάνου (15 παρ.4-8).

Τα πρακτικά των συλλογικών οργάνων είναι δημόσια έγγραφα, από τα οποία δημιουργείται «τεκμήριο αληθείας» για όσα γεγονότα έλαβαν χώρα κατά τη συνεδρίαση, καταρρίπτεται δε (το τεκμήριο) μόνο αν νομίμως κηρυχθούν πλαστά (ΣτΕ 3538/1973 κ.α.).

Σε πολλές περιπτώσεις το πρακτικό και η απόφαση του συλλογικού οργάνου ταυτίζονται σε ένα έγγραφο, οπότε με τη «σύμπτωση» αυτή τηρούνται παράλληλα και διέπονται από τις ίδιες διατάξεις. (ΣτΕ 1507/1960).

Ακολούθως έλαβε το λόγο η Σύμβουλος Βασιλική Ρέπα η οποία ανέπτυξε ειδικότερα τη γνώμη της ως εξής:

Κατά τις διατάξεις της παρ. 6 του άρθρου 23 του Κανονισμού Λειτουργίας του Α.Σ.Ε.Π. «Για κάθε συνεδρίαση συντάσσεται από τον οικείο γραμματέα πρακτικό, στο οποίο καταχωρίζονται τα θέματα που συζητήθηκαν, οι αποφάσεις που λήφθηκαν, καθώς και η γνώμη των μελών που τυχόν μειοψήφησαν. Τα πρακτικά των συνεδριάσεων υπογράφονται από τον Προεδρεύοντα και το Γραμματέα και τηρούνται στο Α.Σ.Ε.Π. σε πρωτότυπο».

Περαιτέρω, στην παρ. 4 του άρθρο 15 του Κώδικα Διοικητικής Διαδικασίας (ν. 2690/1999) ορίζεται ότι «Για τις συνεδριάσεις του συλλογικού οργάνου συντάσσεται πρακτικό, στο οποίο μνημονεύονται, ιδίως, τα ονόματα και η ιδιότητα των παριστάμενων μελών, ο τόπος και ο χρόνος της συνεδρίασης, τα θέματα που συζητήθηκαν με συνοπτική αλλά περιεκτική αναφορά στο περιεχόμενό τους, η μορφή και τα αποτελέσματα της ψηφοφορίας και οι αποφάσεις που λήφθηκαν». Τα, κατά τις διατάξεις του ως άνω άρθρου, συντασσόμενα πρακτικά, με τα οποία εκφράζεται η δήλωση της βούλησης του συλλογικού οργάνου, αποτελούν δημόσια έγγραφα και παρέχουν «πλήρη απόδειξη» για όλα όσα βεβαιώνονται ότι έγιναν κατά τη συνεδρίαση του συλλογικού οργάνου. Στις δε παραγράφους 7 και 8 του ιδίου άρθρου, ορίζεται ότι το πρακτικό συντάσσεται από το γραμματέα και επικυρώνεται από τον Πρόεδρο, η υπογραφή του οποίου ή του αναπληρωτή του, αρκεί για τη νόμιμη υπόσταση κάθε πράξης του συλλογικού οργάνου. Κατ’ ορθή ερμηνεία της ανωτέρω διάταξης, αλλά όπως έχει κριθεί και νομολογιακά (ΣτΕ 1274/2014, ΣτΕ 3496/2006), η υπογραφή του Προέδρου ή του αναπληρωτή του, που τίθεται στην οικεία απόφαση, αρκεί για τη νόμιμη υπόσταση κάθε πράξης του συλλογικού οργάνου, χωρίς να απαιτείται και η υπογραφή των λοιπών μελών αυτού, διότι υπό την αντίθετη εκδοχή θα μπορούσαν τα μειοψηφούντα μέλη να ματαιώνουν την λήψη αποφάσεως με την άρνηση υπογραφής (ΣτΕ 983/1961). Το νομίμως δε συντεταγμένο και υπογεγραμμένο πρακτικό αποτελεί το μόνο νόμιμο αποδεικτικό στοιχείο για τα συμβάντα και λεχθέντα κατά τη συνεδρίαση του συλλογικού οργάνου (ΣτΕ 959/1960 και 1271/1969), καθώς και για το περιεχόμενο της ληφθείσης απόφασης. Πολλές φορές το Πρακτικό και η απόφαση του συλλογικού οργάνου ταυτίζονται σε ένα έγγραφο (ΣτΕ 1507/1960), άλλοτε όμως διατυπώνονται σε χωριστά έγγραφα (Δ. Κόρσος, Διοικητικό Δίκαιο, 4η εκδ., 2013, σελ. 407).

Άλλωστε, κατά τις διατάξεις των άρθρων 16 και 18 Κ.Δ.Διαδ., που διέπουν την έκδοση των διοικητικών πράξεων, η διοικητική πράξη, πλην της περιπτώσεως που είναι κατά νόμο δημοσιευτέα, τελειούται με την υπογραφή και τη χρονολόγησή της.

Κατά τα ανωτέρω εκτεθέντα, θεωρώ ότι η εν λόγω απόφαση, στην οποία έχει καταχωριστεί και η γνώμη της μειοψηφίας, νομίμως υπογεγραμμένη από τη Γραμματέα και τον Πρόεδρο του Τμήματος δεν στερείται νόμιμης υπόστασης.

Τα μέλη της Ελάσσονος Ολομέλειας μετά από διαλογική συζήτηση και ανταλλαγή απόψεων τάχθηκαν ομόφωνα με την εισήγηση, κρίνοντας ότι το παραπεμπόμενο με το μνησθέν έγγραφο του Προέδρου του …. Τμήματος ζήτημα, που δεν επηρεάζει το αποτέλεσμα της ομόφωνης απόφασης των μελών του Τμήματος περί διαγραφής τ…. υποψ…… ……. και αναπληρώσεώς τ…., απαραδέκτως εισάγεται προς επίλυση στην Ελάσσονα Ολομέλεια και πρέπει το αίτημα αυτό να απορριφθεί.

Επομένως, ενόψει όσων παραπάνω έγιναν δεκτά, η Ελάσσων Ολομέλεια αποφασίζει ότι απαραδέκτως παραπέμπεται ζήτημα προς επίλυση με έγγραφο του Προέδρου του ….. Τμήματος.

**Για τους λόγους αυτούς**

Αποφασίζει ότι απαραδέκτως παραπέμπεται προς επίλυση στην Ελάσσονα Ολομέλεια θέμα διαφωνίας με έγγραφο του Προέδρου του …. Τμήματος, κατά τα ειδικότερα εκτιθέμενα στο σκεπτικό.

##### Ο ΠΡΟΕΔΡΟΣ Η ΓΡΑΜΜΑΤΕΑΣ